
Саклык банкының эшлекле аралашу зонасында оештырылган Sbertalk сессиясендә Татарстан Республикасы Президенты Рөстәм Миңнеханов катнашты. Әңгәмә темасы – төбәкләрнең ESG трансформациясе.

Очрашу «Россия – Ислам дөньясы: KazanSummit 2021» XII халыкара икътисадый саммиты кысаларында узды.

ESG – социаль, экологик һәм идарә җаваплылыгы өлкәсендә принципларның һәм алымнарның билгеле бер җыелмасы.

Рөстәм Миңнеханов билгеләп үткәнчә, ESG принциплары Татарстанның кайбер эре предприятиеләрендә гамәлгә кертелгән инде. «КАМАЗ», «Татнефть», «Казаноргсинтез» һәм «Таиф-НК» Россия компанияләре ESG-рейтингына керә. Бу трендны гамәлгә кертү, Татарстан Республикасы Президенты фикеренчә, дәүләт дәрәҗәсендәге мөһим мәсьәлә булырга мөмкин. Бу «яшел» проектларга инвестицияләр кертү отышлырак булган банкларга да кагыла.

«Безнең банклар да ESG стандартына кушыла. Ак Барс Банк Татарстанда социаль проектларга ярдәм итү аша тотрыклы үсеш принципларын алга этәрә. «Ак Барс Страхование – Россиядә ESG-рейтинг алган беренче иминият компаниясе», - диде ТР Президенты.

Ул хәбәр иткәнчә, Татарстан ESG кертә торган алдынгы дөнья брендлары белән хезмәттәшлек итә. Мәсәлән, Coca Cola компаниясе республикада экология өлкәсендәге проектларны тормышка ашыра.

Президент билгеләп үткәнчә, Татарстан Сбербанк белән иң тыгыз эш алып барырга җыена, ул – яңа трендларны гамәлгә кертү локомотивларының берсе, шул исәптән ESG өлкәсендә дә.
Рөстәм Миңнеханов Sbertalk сессиясендә катнашты